**PARLAMENTARNI ODBOR ZA**   
**STABILIZACIJU i PRIDRUŽIVANjE EVROPSKE UNIJE**  
 **I SRBIJE (POSP)**

9. sastanak

29-30. oktobar 2018.  
Beograd

**DEKLARACIJA i PREPORUKE**

Parlamentarni odbor za stabilizaciju i pridruživanje Evropske unije i Srbije (POSP) održao je svoj deveti sastanak 29. i 30. oktobra 2018. godine u Beogradu kojim su kopredsedavali g. Edvard KUKAN, ispred delegacije Evropskog parlamenta, i g. Vladimir ORLIĆ, ispred delegacije Narodne skupštine Republike Srbije.

U razmeni stavova sa Odborom učestvovali su:

* **Nj.E.**  **g. Nikolaus LUTEROTI**, ambasador Austrije u Republici Srbiji, u ime austrijskog predsedavanja Savetu,
* **Nj.E. g**. **Sem FABRICI**, ambasador Evropske unije u Srbiji, u ime Evropske komisije,
* **gđa Jadranka JOKSIMOVIĆ**, ministarka za Evropske integracije  
  u ime Vlade Srbije.

Članovi Parlamentarnog odbora za stabilizaciju i pridruživanje razmatrali su sledeće teme:

* Trenutna situacija u pretpristupnim pregovorima i odnosima između EU i Srbije;
* Situacija u pogledu pregovaračkih poglavlja 23 i 24, uključujući pravosuđe, ustavne reforme, osnovna prava, slobodu medija i profesionalizam;
* Ekonomski razvoj;
* Najnoviji razvoj događaja u dijalogu između Beograda i Prištine uz posredovanje EU;
* Spoljna, bezbednosna i odbrambena politika i saradnja;
* Pretpristupna pomoć EU Srbiji i predstavljanje benefita EU građanima;

Parlamentarni odbor za stabilizaciju i pridruživanje, u skladu sa članom 7. Poslovnika i članom 125. Sporazuma o stabilizaciji i pridruživanju Evropske unije i Srbije, upućuje sledeću Deklaraciju i preporuke Savetu za stabilizaciju i pridruživanje i institucijama Srbije i Evropske Unije:

1. Pozdravlja stalan napredak koji Srbija ostvaruje u pristupnim pregovorima, što je dovelo do otvaranja ukupno 14 pregovaračkih poglavlja, od kojih su dva privremeno zatvorena; pozdravlja otvaranje pregovaračkih poglavlja 13 (Ribarstvo) i 33 (Finansijske i budžetske odredbe); podseća da je ostvarivanje stabilnog napretka zemlje u okviru poglavlja 23 i 24 o vladavini prava, kao i u procesu normalizacije odnosa u okviru poglavlja 35 i dalje od suštinskog značaja za celokupnu dinamiku procesa pregovora, u skladu sa Pregovaračkim okvirom i poziva na ostvarivanje opipljivog i održivog napretka u tom pogledu; poziva Savet i Komisiju da podrže otvaranje dodatnih tehnički pripremljenih poglavlja i ističe potrebu za utemeljenim, transparentnim i konstruktivnim javnim raspravama o EU, njenim institucijama i implikacijama članstva; poziva Vladu Republike Srbije, u saranji sa Evropskom komisijom, da nastave sa njihovim koordiniranim radom na stalnom povećanju svesti građana o praktičnim benefitima evropskih integracija; pozdravlja to što je prema nedavnim ispitivanjima javnog mnjenja, povećana podrška građana pristupanju Srbije Evropskoj uniji; podržava izglede Srbije za članstvo do 2025. godine koji treba da budu ostvarivi uz značajno intenziviranje reformi u predstojećim godinama;
2. Pozdravlja posredovanje EU u dijalogu između Beograda i Prištine na najvišem političkom nivou preko Visoke predstavnice/potpredsednice Mogerini kako bi se postigao pravno obavezujući sporazum o sveobuhvatnoj normalizaciji odnosa; ponavlja poziv na puno sprovođenje svih dogovora koji su postignuti u dijalogu između Beograda i Prištine uz posredovanje EU, a naročito apeluje da se uspostavi Zajednica srpskih opština i da se sprovede dogovor o energetici; pozdravlja važne korake koje je preduzeo Beograd u dijalogu o normalizaciji odnosa sa Prištinom;
3. Pozdravlja visoku stopu rasta privrede Srbije i to što je Srbija ojačala finansijsku stabilnost, naročito u pogledu suficita u budžetu i toga što je realni rast BDP-a u drugom kvartalu 2018. godine, u poređenju sa odgovarajućim periodom prethodne godine, iznosio 4,8%, što je Srbiju uvrstilo među evropske privrede sa najbržim rastom; pohvaljuje veću trgovinu sa EU i to što Srbija privlači većinu SDI u regionu, što je dovelo do stvaranja novih radnih mesta za građane Srbije; podstiče Srbiju da još više radi na povećanju kako javnih, tako i privatnih investicija i na sprovođenju ostalih reformi koje su predstavljene u Programu ekonomskih reformi za period od 2018. do 2020. godine, naročito u oblastima fiskalnih pravila, energetskih tržišta, upravljanja porezima, kontroli državne pomoći i porezima na rad; ističe ogromnu ulogu malih i srednjih preduzeća za privredu i važnost postojanja programa podrške za njihov razvoj, naročito u oblasti IT i digitalne ekonomije; konstatuje da sve veći broj ključnih infrastrukturnih projekata finansiraju treće zemlje i konstatuje važnost transparentnosti i poštovanja standarda EU kao opšteg pravila; ističe da se poslovno okruženje poboljšalo i da se stopa nezaposlenosti značajno smanjila i poziva na više privatnih investicija; poziva na otvaranje Evropskog socijalnog fonda koji bi koristila Srbija;
4. Ponavlja poziv Srbiji da postepeno uskladi svoju spoljnu i bezbednosnu politiku sa politikom EU, u skladu sa zahtevima svog statusa kandidata i zahtevima iz Sporazuma o stabilizaciji i pridruživanju i izražava očekivanje da će se povećati nivo usklađenosti sa ZSBP EU; pozdravlja učešće Srbije u četiri misije i operacije EU u okviru sprovođenja Zajedničke bezbednosne i odbrambene politike i u listi borbenih grupa EU, kao i njenu saradnju u borbi protiv terorističkih pretnji, iregularnih migracija i organizovanog kriminala i u zajedničkim aktivnostima u okviru programa „Partnerstvo za mir”;
5. Pozdravlja odluku Srbije da obustavi bezvizni režim za putovanja državljana Irana i podstiče Srbiju da postepeno uskladi svoju viznu politiku sa politikom EU;
6. Konstatuje da je ostvaren određen napredak u oblasti pravosuđa; ističe potrebu za daljim reformama koje garantuju razdvajanje vlasti i jačanje nezavisnosti pravosuđa, na osnovu širokog i inkluzivnog procesa konsultacija; konstatuje da nezavisnost pravosuđa u Srbiji još uvek nije u potpunosti obezbeđena; pozdravlja to što su relevantni nacrti amandmana na Ustav podneti Venecijanskoj komisiji; pozdravlja što su poštovane preporuke koje je Venecijanska komisija dala u svom mišljenju iz juna; podstiče vlasti u Srbiji da nastave sa stvaranjem konstruktivnog i pozitivnog okruženja za javne rasprave o ovom važnom procesu izmene Ustava; pohvaljuje smanjenje nerešenih predmeta i uvođenje mera za harmonizaciju sudske prakse; konstatuje, međutim, izostanak nasumične dodele predmeta u svim sudovima; poziva vlasti da u potpunosti sprovedu ciljeve i mere utvrđene u Akcionom planu za poglavlje 23, uključujući usvajanje zakonodavstva o besplatnoj pravnoj pomoći i zaštiti podataka o ličnosti;
7. Poziva Srbiju da ubrza sprovođenje Nacionalne strategije i Akcionog plana za borbu protiv korupcije i poziva na uspostavljanje početnog sistema praćenja postignutih rezultata u istragama, krivičnom gonjenju i presudama u slučajevima korupcije na visokom nivou i očekuje usvajanje novog Zakona o Agenciji za borbu protiv korupcije, bez daljeg odlaganja; pozdravlja to što je Vlada usvojila Zakon o lobiranju i podnela ga Narodnoj skupštini; podstiče Srbiju da nastavi sa sprovođenjem preporuka tela Saveta Evrope za borbu protiv korupcije „GRECO“; pozdravlja aktivnu ulogu Srbije u međunarodnoj i regionalnoj policijskoj i pravosudnoj saradnji, napredak koji je ostvaren u borbi protiv organizovanog kriminala i usvajanje prve nacionalne Procene pretnje od teškog i organizovanog kriminala (SOCTA) Srbije; naglašava stalnu važnost celokupnog sprovođenja Akcionog plana koji je dogovoren sa Radnom grupom za finansijske mere (FATF);
8. Ističe važnost parlamentarne dimenzije u procesu pristupanja EU, kao i međusobne saradnje između radnih tela nacionalnih parlamenata i Evropskog parlamenta; ponavlja svoju zabrinutost da bi česta upotreba hitnog postupka i drugih parlamentarnih praksi mogli umanjiti delotvornost parlamenta, kvalitet i transparentnost procesa donošenja zakona, pri čemu ne omogućavaju uvek dovoljno široke javne rasprave i rasprave sa zainteresovanim stranama; ističe da je nadzorna funkcija parlamenta veoma značajna u ovom procesu i da stalna saradnja sa organizacijama civilnog društva (OCD) može dodatno ojačati njegovu ulogu; pozdravlja mere koje su preduzete u cilju transparentnosti i procesa konsultacija, uključujući javna slušanja, redovne sastanke i konsultacije sa Nacionalnim konventom o Evropskoj uniji (NKEU), kao važnim delom postupka pregovora; i pohvaljuje saradnju između relevantnih parlamentarnih odbora, kao i između Odbora za evropske integracije i NKEU; konstatuje da relevantni odbori razmatraju godišnje izveštaje nezavisnih državnih institucija i regulatornih tela za 2017. godinu kako bi podneli svoje predloge zaključaka Narodnoj skupštini i ohrabruje redovnu raspravu o tim izveštajima;
9. Konstatuje da je ostvaren određeni napredak u skladu sa preporukama OEBS/ODIHR-a sa prethodnih izbora; ističe potrebu za punim sprovođenjem preostalih preporuka iz završnog izveštaja Misije OEBS/ODIHR-a za posmatranje izbora, pre svega uvažavajući prioritetne preporuke;
10. Ističe postojanje zakonodavnog i institucionalnog okvira za poštovanje međunarodnog prava o zaštiti ljudskih prava; ističe da je neophodno stalno sprovođenje tog okvira u celoj zemlji i u tom smislu podržava dalje sprovođenje Akcionog plana za prava nacionalnih manjina i sve održive aktivnosti usmerene na unapređenje položaja osoba koje su pripadnici ranjivih grupa i manjina, posebno u oblasti obrazovanja, zvanične upotrebe jezika, medija i kulture manjina, kao i adekvatnu zastupljenost na svim nivoima javne uprave i pravosuđa;
11. Potvrđuje aktivno učešće nacionalnih manjina ove zemlje u izbornim ciklusima i dobru praksu uspostavljanja biračkih odbora u kojima su nacionalne manjine jednako zastupljene; podstiče pripadnike zajednica nacionalnih manjina da aktivno učestvuju u predstojećim izborima za nacionalne savete nacionalnih manjina; konstatuje da je Parlament usvojio predloge okvira prava manjina, posebno Zakona o nacionalnim savetima nacionalnih manjina; podržava proaktivno promovisanje kulture inkluzije i tolerancije; pozdravlja to što je beogradska Parada ponosa koja je održana 16. septembra 2018. godine protekla bez ijednog incidenta; podržava aktivnosti koje se sprovode u cilju usvajanja Zakona o rodnoj ravnopravnosti;
12. Ponavlja važnost slobode izražavanja i medija i ponovo poziva na ostvarivanje većeg napretka u ovom smislu; ističe važnost sprečavanja svake moguće pretnje novinarima, nasilja nad njima i zastrašivanja novinara i u tom smislu pozdravlja Sporazum o saradnji i merama za podizanje nivoa bezbednosti novinara koji su potpisali Tužilaštvo, Ministarstvo unutrašnjih poslova i medijska udruženja; poziva na odlučno unapređenje situacije u pogledu slobode izražavanja, konstatuje tvrdnje o autocenzuri medija; poziva na puno sprovođenje medijskih zakona; pozdravlja inicijativu izmene medijske strategije na inkluzivan način; poziva na unapređenje kulture novinarstva i jačanje samoregulatornog sistema i dosledan rad Regulatornog tela za elektronske medije; ističe važnost potpune transparentnosti u vlasništvu nad medijima i finansiranju medija; ističe važnost informisanja o benefitima koje EU donosi građanima Srbije;
13. Poziva partnere sa Zapadnog Balkana da nastave da podstiču atmosferu poštovanja i tolerancije i da osuđuju sve oblike govora mržnje, zločina protiv čovečnosti i ratnih zločina; ističe da je puna saradnja sa Mehanizmom za međunarodne krivične sudove (MMKS) i dalje suštinski važna; poziva da se ratni zločini tretiraju bez diskriminacije, da se reši problem nekažnjivosti i da se obezbedi odgovornost; pohvaljuje koordinacioni mehanizam koji je uspostavljen između tužilaca za ratne zločine Srbije, Hrvatske i Bosne i Hercegovine i apeluje na sve nadležne da nastave da rade na pitanju sudbine nestalih, lociranju masovnih grobnica i garantovanju prava žrtava i njihovih porodica; ponavlja podršku inicijativi da se uspostavi Regionalna komisija za utvrđivanje činjenica o ratnim zločinima i drugim ozbiljnim kršenjima ljudskih prava počinjenim u bivšoj Jugoslaviji (*RECOM*); pozdravlja to što je Tužilaštvo za ratne zločine usvojilo „Tužilačku strategiju za istragu i gonjenje ratnih zločina u Republici Srbiji za period 2018 - 2023“; ohrabruje otvorenost srpskih vlasti za razgovor o otvorenim bilateralnim pitanjima i njihovo prevazilaženje kroz dijalog; konstatuje aktivno učešće Srbije u velikom broju inicijativa za regionalnu saradnju.
14. Pozdravlja formiranje posebnog Ministarstva za zaštitu životne sredine 2017. godine, što odražava povećanje svesti o životnoj sredini u Srbiji; konstatuje postepeno poboljšanje kvaliteta javnih rasprava o pitanjima životne sredine; ističe važnost povećanja kapaciteta i unapređenja međuinstitucionalne saradnje na svim nivoima, kao i uspostavljanja održivog mehanizma finansiranja za investicije u životnu sredinu na osnovu načela „zagađivač plaća”; pozdravlja napore koje ova zemlja ulaže u podsticanje investicija u oblastima energetske efikasnosti i obnovljivih izvora energije; naglašava važnost zakonodavnog usklađivanja sa odgovarajućim direktivama EU; podržava diversifikaciju izvora energije u cilju korišćenja drugih obnovljivih izvora; naglašava važnost delotvornijih politika za rešavanje pitanja zagađenosti vazduha u najvećim gradovima, naročito u pogledu održive mobilnosti i javnog prevoza, kao i na značajna poboljšanja u pogledu upravljanja otpadom;
15. Ističe važnost veće povezanosti sa Zapadnim Balkanom, kao i između Zapadnog Balkana i Evropske unije, što je ključni faktor za rast i radna mesta, koji će dalje stimulisati investicije u regionu; podseća i na to da su usvajanje tehničkih standarda i sprovođenje mekih mera kao što su usklađivanje i pojednostavljivanje postupaka za prelazak granice, reforme železnice, informacioni sistemi, bezbednost saobraćaja na putevima i planovi održavanja, pristup trećih strana i jačanje kapaciteta socijalnih partnera, jednako važni za privredu, ali i za unapređenje javnih usluga;
16. Izražava dalju podršku povećanoj regionalnoj saradnji u okviru „Berlinskog procesa“, uključujući i saradnju na pomirenju; naglašava, međutim, da Berlinski proces ne može postati zamena za proces proširenja; poziva na dalji razvoj regionalnog privrednog područja (REP), što već u ovoj fazi ima pozitivan uticaj na regionalne trgovinske tokove; pozdravlja nesumnjivu podršku evropskoj perspektivi Zapadnog Balkana koja je ponovo potvrđena na Samitu u Sofiji 17. maja 2018. godine, kao i usvajanje Deklaracije iz Sofije; podseća na izjavu da je EU odlučna da ojača i intenzivira svoju angažovanost na svim nivoima kako bi podržala političku, ekonomsku i društvenu transformaciju ovog regiona, uključujući i kroz veću pomoć partnera Zapadnog Balkana zasnovanu na opipljivom napretku u vladavini prava, kao i u društveno-ekonomskim reformama; snažno podržava obećanje partnera sa Zapadnog Balkana da će nastaviti sa osnaživanjem dobrosusedskih odnosa, regionalne stabilnosti i uzajamne saradnje i u tom smislu; pozdravlja donošenje Zajedničkih deklaracija u okviru Samita Zapadnog Balkana održanog 10. jula 2018. godine u Londonu;
17. Pohvaljuje finansijsku pomoć EU za Srbiju, IPA II 2014-2020 za sprovođenje programa i projekata, koja će doprineti sprovođenju političkih, ekonomskih, pravosudnih i institucionalnih reformi kao preduslov za napredak Srbije u procesu pristupanja EU.